Twitter stuit samesweringsteorieë oor 5GTwitter gaan voortaan kommentaar verwyder wat “skadelike aktiwiteit” aanhits en spesifiek twiets wat optrede vra dat draadlose toerusting verwoes word. Dit spruit uit ŉ samesweringsteorie wat 5G aan die nuwe koronavirus verbind. “Ons het ons riglyne uitgebrei oor onbevestigde bewerings wat mense aanhits om by skadelike bedrywighede betrokke te raak, wat kan lei tot die verwoesting van of skade aan belangrike 5G-infrastruktuur, of wat kan lei tot grootskaalse paniek, sosiale onrus of grootskaalse oproer,” het Twitter se veiligheidspan vandeesweek gesê. Die besluit kom na oproepe op sosiale media wat gelei het tot aanvalle op 5G-torings in sommige Europese lande. Twitter se besluit is die jongste in ŉ poging deur sosialemediaplatforms om grootskaalse misleidende inligting oor die Covid-19-pandemie te stuit. Twitter het in ŉ blog gesê hy verfyn sy beleid om die jongste vlaag voorvalle te hanteer. Twiets wat verwyder gaan word, sluit in dié wat verkondig dat kos besig is om op te raak en dat die 5G-netwerk die nuwe koronavirus veroorsaak. Die 5G-samesweringsteorie het selfs al die Britse regering genoop om in te gryp en ŉ verklaring uit te reik dat die teorie van waarheid ontbloot is nadat ŉ ITV-nuusaanbieder dit as die waarheid opgedis het.